NÁRODNÁ RADA SLOVENSKEJ REPUBLIKY

**VIII. volebné obdobie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**1204**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa dopĺňa zákon č. 296/2022 Z. z. o 13. dôchodku a o zmene a doplnení niektorých zákonov v znení zákona č. 171/2022 Z. z.**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa dopĺňa zákon č. 296/2020 Z. z. o 13. dôchodku a o zmene a doplnení niektorých zákonov v znení zákona č. 171/2022 Z. z.

Súčasne účinný valorizačný mechanizmus pre dôchodkové dávky zohľadňuje rast spotrebiteľských cien za domácnosti dôchodcov za I. polrok predchádzajúceho roka. V roku 2022 boli prostredníctvom tohto mechanizmu zvýšené dôchodkové dávky o 1,3 %. Ako reakcia na vývoj spotrebiteľských cien, ktorý v II. polroku 2021 zaznamenal výrazný medziročný nárast (v priemere 4,6 %) a na infláciu za domácnosti dôchodcov, ktorá v januári 2022 dosiahla medziročnú hodnotu 9,1 %, bol v júli 2022 vyplatený 13. dôchodok v diferencovanej sume (max. 300 eur, min 50 eur). Uvedené opatrenia čiastočne kompenzovali zvýšenie cien tovarov a služieb pre poberateľov dôchodkových dávok za I. polrok 2022 (11,8 % miera inflácia za domácnosti dôchodcov za január až jún 2022).

Aj v II. polroku 2022 však pokračuje výrazný rast inflácie za domácnosti dôchodcov v predpokladanej výške 12,4 %. Za prvých osem mesiacov roku 2022 sa spotrebiteľské ceny za domácnosti dôchodcov medziročne v priemere zvýšili o 12,6 %.

Vzhľadom na výrazný rast cien tovarov a služieb sú doposiaľ prijaté opatrenia pre poberateľov dôchodkových dávok nepostačujúce.

S cieľom zmiernenia dopadu zdražovania a vzhľadom k tomu, že výrazný rast spotrebiteľských cien sa do valorizačného mechanizmu zvyšovania dôchodkových dávok premietne až v roku 2023, sa navrhuje ako kompenzáciu tohto oneskorenia mimoriadne vyplatiť v roku 2022 13. dôchodok aj v novembri 2022.

Naliehavosť prijatia návrhu zákona vyplýva z potreby hľadania účinných prostriedkov zameraných na elimináciu značných hospodárskych škôd, ktoré môžu nastať z dôvodu zníženého dopytu zo strany dôchodcov, ako následku poklesu ich reálnych príjmov.

Ak by zákon, ktorý zavedie uvedené opatrenie, mal byť schvaľovaný v štandardných lehotách a štádiách legislatívneho procesu, nedošlo by k naplneniu jeho cieľa, pretože by nezachytil najhoršiu fázu negatívnych dopadov spojených s rastom spotrebiteľských cien a predpokladaným rastom cien energií, ktorý nastáva v súvislosti so situáciou na Ukrajine, ktoré sa očakávajú práve v najbližších týždňoch až mesiacoch. Rovnako sa týmto opatrením zabezpečí aj udržanie Ústavou Slovenskej republiky garantovaného práva občanov na primerané hmotné zabezpečenie v starobe zakotveného v článku 39 odsek 1 Ústavy Slovenskej republiky. Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa vzhľadom na to, že môže dôjsť k ohrozeniu základných práv a slobôd a štátu hrozia značné hospodárske škody, uzniesla na skrátenom legislatívnom konaní o vládnom návrhu zákona, ktorým sa dopĺňa zákon č. 296/2020 Z. z. o 13. dôchodku a o zmene a doplnení niektorých zákonov v znení zákona č. 171/2022 Z. z.

Bratislava 26. septembra 2022

**Eduard Heger v.r.**

predseda vlády

Slovenskej republiky

**Milan Krajniak v.r.**

minister práce, sociálnych vecí a rodiny

Slovenskej republiky